Narodna skupština
20000411

Danas nam je Vojislav Šešelj dao kraći kurs iz poznavanja religije. Kod mene imate nulu. Nisam znao da tako malo znate o verskim strujama. Nije bitno kojoj ja verskoj struji pripadam. (Vojislav Šešelj: "Kojoj"? Žagor. Dobacivanje.) ... ali je za mene veoma važno da Vi ne razlikujete Nazarene od Adventista. Sedite u Vladi Republike Srbije, gde postoji ministar vera, pustite njega da on razgovara o verama, ukoliko je to neophodno. Nemojte Vi, Vi se u to ne razumete. (Vojislav Šešelj: "U kojoj?" Iz klupe.) U kojoj da sam, to je moje privatno pravo, ali u bilo kojoj da sam, ni u jednoj mi ne bi pretila anatema kao što Vama preti anatema u Srpskoj pravoslavnoj crkvi. Vodite računa o tome. Svako ima pravo na svoja verska osećanja. U našoj zemlji su verske grupe, zajednice izjednačene. Tu vlada ravnopravnost. Svojim ispadom na ovoj skupštinskoj govornici, Vi ste registrovane verske zajednice napali i krenuli da raspirujete versku mržnju. To je za reakciju ministra vera, ukoliko to bude želeo.